CELEX: 52012PC0622
Language: sl
Date: 2012-10-19
Title: Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2012/005 SE/Saab, Švedska)

|
			
		
		
		52012PC0622
		
			Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2012/005 SE/Saab, Švedska) /* COM/2012/0622 final */
			
				
		
		
			
			   	OBRAZLOŽITVENI MEMORANDUM
Točka 28 Medinstitucionalnega
sporazuma z dne 17. maja 2006 med Evropskim parlamentom, Svetom in
Komisijo o proračunski disciplini in dobrem finančnem poslovodenju[1] omogoča uporabo sredstev
Evropskega sklada za prilagoditev globalizaciji (ESPG) na podlagi mehanizma
prilagodljivosti do letne zgornje meje 500 milijonov EUR poleg
ustreznih razdelkov finančnega okvira.
Pravila, ki se uporabljajo za prispevke iz
ESPG, so določena v Uredbi (ES) št. 1927/2006 Evropskega parlamenta
in Sveta z dne 20. decembra 2006 o ustanovitvi Evropskega sklada za
prilagoditev globalizaciji[2].
Švedska je 25. maja 2012 vložila
vlogo EGF/2012/005 SE/Saab za finančni prispevek iz ESPG po
odpuščanju presežnih delavcev v podjetju Saab Automobile SA, pri enem od
njegovih hčerinskih podjetij in 16 njegovih dobaviteljih na Švedskem.
Komisija je vlogo temeljito preučila in v
skladu s členom 10 Uredbe (ES) št. 1927/2006 sklenila, da
so izpolnjeni pogoji za finančni prispevek na podlagi te uredbe.
POVZETEK VLOGE IN ANALIZA
 Ključni podatki: ||   
 Referenčna št. ESPG || EGF/2012/005 
 Država članica || Švedska 
 Člen 2 || (a) 
 Glavno podjetje || Saab Automobile SA 
 Dobavitelji in proizvajalci v poproizvodni fazi || 16 
 Referenčno obdobje || 19. 12. 2011–19. 4. 2012 
 Datum začetka izvajanja prilagojenih storitev || 20. 12. 2011 
 Datum vloge || 25. 5. 2012 
 Presežni delavci v referenčnem obdobju || 3 239 
 Presežni delavci pred referenčnim obdobjem in po njem || 509 
 Upravičeni presežni delavci skupaj || 3 748 
 Pričakovano število presežnih delavcev, ki bodo sodelovali v ukrepih || 1 350 
 Izdatki za prilagojene storitve (v EUR) || 10 509 120 
 Izdatki za izvajanje ESPG[3] (v EUR) || 400 000 
 Izdatki za izvajanje ESPG (v %) || 3,67 
 Celotni proračun (v EUR) || 10 909 120 
 Prispevek ESPG (50 %) (v EUR) || 5 454 560 
1.                      
Vloga je bila pri Komisiji vložena 25. maja
2012, z dodatnimi informacijami pa je bila dopolnjena do 20. avgusta 2012.
2.                      
Vloga izpolnjuje pogoje za pridobitev pomoči
ESPG iz člena 2(a) Uredbe (ES) št. 1927/2006 in je bila
vložena v roku 10 tednov, kot je določeno v členu 5 navedene
uredbe.
Povezava med odpuščanjem presežnih
delavcev in velikimi strukturnimi spremembami v svetovnih trgovinskih tokovih
zaradi globalizacije
3.                      
Da bi Švedska dokazala povezavo med
odpuščanjem presežnih delavcev in velikimi strukturnimi spremembami v svetovnih
trgovinskih tokovih zaradi globalizacije, se sklicuje na žepni vodnik po
avtomobilski industriji za leto 2011[4],
ki kaže, da je tržni delež EU-27 s 15,1 milijona enot leta 2010
predstavljal 26 % svetovne proizvodnje osebnih avtomobilov, kar je velik
padec v primerjavi s 34,1 % leta 2005 in 35,9 %
leta 2000. V istem desetletju se je tržni delež držav BRIK z 8,4 %
leta 2000 povečal na 15,8 % leta 2005 in 33,5 %
leta 2010.
4.                      
Vse manjši delež evropskega trga v razmerju do
svetovnega trga osebnih avtomobilov potrjuje tudi končno poročilo
CARS 21, objavljeno 6. junija 2012[5].
5.                      
Glede na zadnje polletno poročilo Evropskega
združenja proizvajalcev avtomobilov (ACEA)[6]
število registracij novih osebnih avtomobilov v EU še naprej pada. Število
registracij junija 2012 je bilo tako za 2,8 % nižje kot
junija 2011, to število pa je bilo za 7,3 % nižje kot
junija 2010. Trend v zadnjih petih letih je bil skoraj vedno padajoč
(v obdobju 2008–2012, z majhnim dvigom samo leta 2009).
6.                      
Položaj podjetja Saab je bil zadnjih nekaj letih
negotov, odkar je General Motors avgusta 2008 napovedal, da želi podjetje
prodati. Po več krogih neuspešnih pogajanj je 23. februarja 2010
podjetje Saab kupila nizozemska družba Spyker Cars. Kmalu je zašla v
likvidnostne težave in zaustavila proizvodnjo. Poskus prodaje podjetja kitajski
družbi je spodletel, ker General Motors ni želel odstopiti licenc za
avtomobile, ki jih je podjetje hotelo izdelovati. 19. decembra 2011
je podjetje Saab Automobile vložilo predlog za stečajni postopek.
7.                      
Iz avtomobilskega sektorja je bilo do danes
vloženih največ vlog za sredstva iz ESPG, in sicer 16, od tega jih je
bilo sedem vloženih zaradi strukturnih sprememb v svetovnih trgovinskih tokovih
zaradi globalizacije, ostalih devet pa zaradi krize[7].
Prikaz števila presežnih delavcev in
skladnost z merili iz člena 2(a)
8.                      
Švedska je to vlogo vložila na podlagi merila za
pomoč iz člena 2(a) Uredbe (ES) št. 1927/2006, ki zahteva
vsaj 500 presežnih delavcev v štirimesečnem obdobju v podjetju v
državi članici, vključno z delavci, ki postanejo presežni pri
njegovih dobaviteljih ali proizvajalcih v poproizvodni fazi.
9.                      
V vlogi je navedenih 3 239 presežnih
delavcev v podjetju Saab Automobile AB in pri njegovem hčerinskem podjetju
SAAB Automobile Powertrain AB v štirimesečnem referenčnem obdobju od
19. decembra 2011 do 19. aprila 2012 in nadaljnjih
509 presežnih delavcev pri 16 podizvajalcih pred referenčnim
obdobjem, ki pa so vključeni v isti postopek kolektivnega odpuščanja.
Število vseh teh presežnih delavcev je bilo izračunano v skladu s tretjo
alineo drugega odstavka člena 2 Uredbe (ES) št. 1927/2006. Švedski organi
so v skladu z isto tretjo alineo potrdili, da so vsi presežni delavci medtem
dokončno zapustili delovna mesta.
Razlaga nepredvidene narave navedenega
odpuščanja presežnih delavcev
10.                  
Švedski organi trdijo, da kljub težavam podjetja
Saab v zadnjih nekaj letih stečaja in zaprtja ni bilo mogoče
predvideti. Za prevzem podjetja in delavcev se je zanimalo več kupcev,
potencialne kupce pa so privlačili številne oblike in modeli avtomobilov. Šele
ko je GM kot nekdanji lastnik zavrnil odstopitev potrebnih licenc potencialnemu
kitajskemu kupcu, podjetju ni preostalo drugega, kot da prijavi stečajni
postopek.
Opredelitev podjetij, ki odpuščajo,
in delavcev, za katere je predvidena pomoč
11.                  
Vloga se nanaša na 3 748 presežnih
delavcev, od katerih je bilo 3 239 odpuščenih v podjetju Saab
Automobile AB in pri njegovem hčerinskem podjetju Saab Automobile
Powertrain AB, preostalih 509 pa pri njegovih 16 podizvajalcih. Ker je
seznam podizvajalcev zaupen (čeprav je na voljo za revizijo), so podjetja
spodaj navedena kot A, B, C itd.
 Podjetje || Število presežnih delavcev 
 Saab Automobile Aktiebolag || 2 960 
 Saab Automobile Powertrain AB || 279 
 A || 71 
 B || 45 
 C || 7 
 D || 88 
 E || 123 
 F || 20 
 G || 8 
 H || 14 
 I || 11 
 J || 20 
 K || 8 
 L || 31 
 M || 10 
 N || 16 
 O || 5 
 P || 32 
 Skupaj || 3 748 
12.                  
Od skupnega števila presežnih delavcev je
pomoč predvidena za 1 350. Večina preostalih delavcev (zlasti
tehnikov in drugih dobro kvalificiranih delavcev) je že našla novo zaposlitev. Razčlenitev
delavcev, za katere je predvidena pomoč:
 Kategorija || Število || Odstotek 
 Moški || 1 000 || 74,07 
 Ženske || 350 || 25,93 
 Državljani EU || 1 320 || 97,78 
 Državljani držav, ki niso članice EU || 30 || 2,22 
 Stari od 15 do 24 let || 15 || 1,11 
 Stari od 25 do 54 let || 1 200 || 88,89 
 Stari od 55 do 64 let || 135 || 10,00 
 Starejši od 64 let || 0 || 0,00 
13.                  
Med temi delavci je 20 delavcev z
dolgotrajnimi zdravstvenimi težavami ali invalidnostjo.
14.                  
Razčlenitev po poklicnih kategorijah:
 Kategorija || Število || Odstotek 
 Zakonodajalci, visoki uradniki in menedžerji || 27 || 2,00 
 Strokovnjaki || 215 || 15,93 
 Tehniki in strokovni sodelavci || 180 || 13,33 
 Uradniki || 193 || 14,30 
 Poklici za storitve ter prodajalci v trgovinah in prodajalci na stojnicah || 16 || 1,19 
 Poklici za neindustrijski način dela || 88 || 6,52 
 Upravljavci strojev in naprav, industrijski izdelovalci in sestavljavci || 523 || 38,74 
 Poklici za preprosta dela || 5 || 0,37 
 Drugi || 103 || 7,63 
15.                  
Med 103 osebami, navedenimi kot „drugi“, so
delavci iz različnih manjših kategorij, kot so direktorji, zdravstveno
osebje in umetniki.
16.                  
Švedska je v skladu s členom 7 Uredbe
(ES) št. 1927/2006 potrdila, da je upoštevala politiko enakosti spolov in
politiko nediskriminacije ter da ju bo v različnih fazah izvajanja in še
zlasti pri dostopu do ESPG še naprej uporabljala.
Opis zadevnega območja ter njegovih
organov in zainteresiranih strani
17.                  
Velika večina presežnih delavcev prebiva v
občinah Trollhättan, Vänersborg in Uddevalla, ki se nahajajo med 70 in
90 kilometrov severno od Göteborga, glavnega mesta industrializirane
province Västra Götaland. Zaradi predhodnih zaprtij tovarn je bila brezposelnost
na tem območju že prej visoka. V mestu Trollhättan, kjer živi 55 500
prebivalcev, je proizvodnja najpomembnejši gospodarski sektor.
Glavne zainteresirane strani v vseh prizadetih
občinah bodo poleg švedskega javnega zavoda za zaposlovanje mesto
Trollhättan, univerza Högskolan Väst, sindikati ter organizaciji za
prezaposlovanje Trygghetsrådet TRR in Startkraft.
Pričakovani vpliv odpuščanja
presežnih delavcev na lokalno, regionalno ali državno zaposlenost
18.                  
Po stečaju podjetja Saab se je brezposelnost v
mestu Trollhättan januarja 2012 dvignila na več kot 20 %, kar je
najvišja stopnja brezposelnosti med 290 občinami v državi. Brezposelnost
se je zaradi istega razloga močno povečala tudi v sosednjih
občinah, čeprav je bila v mnogih izmed njih že prej visoka.
Podjetje Saab Automobile je na zaposlovanje in
dodano vrednost vplivalo tudi posredno z nabavo vhodnih elementov in storitev
svetovanja ter drugih storitev dobaviteljev. Švedski inštitut za ekonomske
raziskave (NIER) je opravil oceno vpliva zaprtja podjetja Saab na švedsko
gospodarstvo, ki kaže, da je podjetje Saab leta 2010 svojim podizvajalcem
omogočilo približno 3 200 delovnih mest, kar je takrat pomenilo
0,9 zunanjega delovnega mesta na delovno mesto v podjetju Saab.
Izmed 3 600 delavcev podjetja Saab jih okoli
2 000 živi v mestu Trollhättan, kar predstavlja 8,4 % zaposlenih v
občini.
Usklajeni sveženj prilagojenih storitev,
ki jih je treba financirati, in razčlenitev predvidenih stroškov zanj,
vključno z njegovim dopolnjevanjem z ukrepi, financiranimi iz strukturnih
skladov
19.                  
Švedska je v vlogi predlagala ukrepe ESPG, ki
omogočajo več, kot bi običajno lahko ponudil zavod za
zaposlovanje. Cilj je z bogatim naborom orodij zagotoviti prilagojene rešitve. V
praksi bo to okrepilo prizadevanja na področjih, kot so podpora pri
iskanju zaposlitve, poklicno usmerjanje, prilagojeno usposabljanje in nadaljnje
usposabljanje (npr. nova računalniška znanja), potrditev delovnih
izkušenj, prezaposlovanje, ukrepi za spodbujanje podjetništva ali pomoč za
samozaposlitev ter posebni časovno omejeni ukrepi (podpora za iskalce
zaposlitve, nadomestila za preselitev, nadomestila za usposabljanje, ukrepi za
pomoč prikrajšanim ali starejšim delavcem pri ohranitvi zaposlitve ali
ponovnem vstopu na trg dela itd.).
20.                  
Delavci, za katere je predvidena pomoč iz
ESPG, bodo imeli na izbiro širši program ukrepov, med katerimi bodo tudi
ukrepi, ki jih javni zavod za zaposlovanje običajno ne zagotavlja. Izkoristili
bodo lahko ukrepe, ki bodo trajali dlje kot običajno, na voljo pa bodo imeli
tudi izboljšane storitve v zgodnejši fazi, kot se jih običajno zagotavlja. Poudarek vseh
spodaj navedenih ukrepov je premik v smeri zelenih delovnih mest, kjer je
Švedska med vodilnimi na mednarodni ravni. Z ukrepi ESPG bi se lahko pomagalo
preprečiti pričakovano pomanjkanje delovne sile na tem področju
v prihodnosti. V letih 2014–2015 bo dokončana največja
elektrarna valov na svetu v občini Sotenäs, od koder je mogoča dnevna
migracija do regije Trollhättan.
21.                  
Med ukrepi ESPG bodo:
–     
Podpora pri iskanju zaposlitve: delavci, za katere je predvidena pomoč, bodo prejeli zgodnejšo
in bolj prilagojeno podporo, kot bi bilo običajno mogoče, za tiste z
dolgo delovno dobo pa bo na voljo posebna pomoč. Med ponujenimi ukrepi bo
tudi skupinsko delo. Delavcem bo na voljo strokovno mentorstvo.
–     
Poklicno usmerjanje: delavci,
za katere je predvidena pomoč, bodo v zgodnji fazi deležni okrepljene
podpore, posamično ali v skupinah. Cilj je realistična poklicna
usmeritev udeležencev na področje, kjer obstaja povpraševanje po delovni
sili in kjer naj bi imel udeleženec po zaključku dopolnilnega tečaja
usposabljanja dobre možnosti za zaposlitev. Posebna pozornost bo namenjena
možnostim zaposlitve v zelenih sektorjih.
–     
Potrditev izkušenj in usposabljanje za trg dela: potrditev izkušenj je v okviru splošnih programov trenutno možna na
področjih električne energije, gradbeništva, zdravstvenega varstva,
industrije, prometa in gostinstva/restavracij. S podporo ESPG bodo presežnim
delavcem na voljo nove možnosti na drugih področjih, kjer že imajo
izkušnje in kjer lahko pridobijo potrebne kvalifikacije, bodisi neposredno
bodisi s pomočjo omejenega nadaljnjega usposabljanja, tudi v sektorjih
zelenih delovnih mest. Tistim, ki želijo izkoristiti to možnost, bo ponujeno
tudi vajeniško usposabljanje.
Zavod za zaposlovanje lahko zagotovi krajše
tečaje poklicnega usposabljanja za zapolnitev poklicev s pomanjkanjem
spretnosti, ki jih z običajnim sistemom usposabljanja ni mogoče
odpraviti. Prispevek iz ESPG bo omogočil večje število ponujenih
tečajev, dostop do študija na univerzitetni stopnji, podaljšanje z
običajnih šest mesecev na dvanajst mesecev ter vključitev
kvalifikacije vodje projekta v obstoječe ali potencialno strokovno
področje posameznika.
–     
Delovna praksa in podpora za iskanje zaposlitve: trajanje delovne prakse pri potencialnih delodajalcih se lahko s
podporo ESPG podaljša prek običajnih šest mesecev, če naj bi praksa
zadevnemu delavcu pomagala do zaposlitve pri tem delodajalcu.
–     
Podpora za ustanavljanje podjetij: poleg običajnih določb za ustanavljanje podjetij bo podpora
ESPG delavcem omogočila povečana nadomestila za ustanavljanje
podjetij in daljše mentorstvo ter dodatno usposabljanje, usmerjanje in
svetovanje glede trženja.
–     
Nadomestila za mobilnost: ta nadomestila se dodeljujejo v podporo gospodinjstvu, ki se preseli
v drugo mesto, ter za kritje potnih stroškov za razgovore in prevoz na delo.
22.                  
Izdatki za izvajanje ESPG, ki se vključijo v
vlogo v skladu s
členom 3 Uredbe (ES) št. 1927/2006, zajemajo
pripravo, upravljanje in nadzor ter širjenje informacij in obveščanje
javnosti.
23.                  
Prilagojene storitve, ki so jih predstavili švedski
organi, so aktivni ukrepi na trgu dela v okviru upravičenih ukrepov iz
člena 3 Uredbe (ES) št. 1927/2006. Švedski organi ocenjujejo, da
skupni stroški znašajo 10 909 120 EUR, pri čemer so izdatki
za prilagojene storitve 10 509 120 EUR, izdatki za izvajanje
ESPG pa 400 000 EUR (kar je 3,67 % celotnega zneska). Skupni
zaprošeni prispevek iz ESPG je 5 454 560 EUR (50 % skupnih
stroškov).
 Ukrepi || Predvideno število delavcev, ki bodo prejeli pomoč || Predvideni stroški na delavca, ki bo prejel pomoč (v EUR) || Skupni stroški (ESPG in nacionalno sofinanciranje) (v EUR) 
 Prilagojene storitve (prvi odstavek člena 3 Uredbe (ES) št. 1927/2006) 
 Podpora pri iskanju zaposlitve || 1 350 || 373 || 503 550 
 Poklicno usmerjanje || 1 350 || 93 || 125 550 
 Potrditev izkušenj in usposabljanje za trg dela || 800 || 6 000 || 4 800 000 
 Delovna praksa in podpora za iskanje zaposlitve || 800 || 5 000 || 4 000 000 
 Podpora za ustanavljanje podjetij || 90 || 9 778 || 880 020 
 Nadomestila za mobilnost || 400 || 500 || 200 000 
 Vmesni seštevek prilagojenih storitev ||   || 10 509 120 
 Izdatki za izvajanje ESPG (tretji odstavek člena 3 Uredbe (ES) št. 1927/2006) 
 Priprava ||   || 80 000 
 Upravljanje ||   || 190 000 
 Širjenje informacij in obveščanje javnosti ||   || 60 000 
 Nadzor ||   || 70 000 
 Vmesni seštevek izdatkov za izvajanje ESPG ||   || 400 000 
 Skupni predvideni stroški ||   || 10 909 120 
 Prispevek iz ESPG (50 % skupnih stroškov) ||   || 5 454 560 
24.                  
Švedska potrjuje, da zgoraj navedeni ukrepi
dopolnjujejo ukrepe, financirane iz strukturnih skladov. Švedski javni zavod za
zaposlovanje bo prilagodil kontrolne sezname za zagotovitev, da prejemniki
podpore ESPG ne prejemajo hkrati pomoči iz drugih finančnih
instrumentov Unije, tako da se prepreči kakršno koli dvojno financiranje.
Datum začetka ali predvidenega
začetka izvajanja prilagojenih storitev za prizadete delavce
25.                  
Švedska je prilagojene storitve za prizadete
delavce, vključene v usklajeni sveženj, predlagan za sofinanciranje iz
ESPG, začela izvajati 20. decembra 2011. Ta datum je zato
začetek obdobja upravičenosti za katero koli pomoč, ki bi se
lahko dodelila iz ESPG.
Postopki za posvetovanje s socialnimi
partnerji
26.                  
Zaradi zaustavitve proizvodnje v podjetju Saab je
bil zavod za zaposlovanje pripravljen izvesti ukrepe v imenu zadevnega osebja. To
je omogočilo pozitivne odnose z občino, delodajalci, sindikati ter
organizacijama za prezaposlovanje Startkraft in Trygghetsrådet (ki sta bili obe
ustanovljeni na podlagi kolektivne pogodbe).
27.                  
Švedski organi so potrdili, da so bile zahteve
nacionalne zakonodaje in zakonodaje EU o kolektivnem odpuščanju
upoštevane.
Informacije o ukrepih, ki so obvezni v
skladu z nacionalno zakonodajo ali kolektivnimi pogodbami
28.                  
Kar zadeva merila iz člena 6 Uredbe (ES)
št. 1927/2006, so švedski organi v svoji vlogi:
·      potrdili, da finančni prispevek iz ESPG ne nadomešča ukrepov,
za katere so v skladu z nacionalno zakonodajo ali kolektivnimi pogodbami
odgovorna podjetja;
·      dokazali, da ukrepi pomenijo pomoč za posamezne delavce in se ne
uporabljajo za prestrukturiranje podjetij ali sektorjev;
·      potrdili, da navedeni upravičeni ukrepi niso financirani iz drugih
finančnih instrumentov EU.
Sistemi upravljanja in nadzora 
29.                  
Švedska je Komisijo obvestila, da bo finančni
prispevek upravljal švedski javni zavod za zaposlovanje, ki bo uradno imenovan
za organ upravljanja in plačilni organ. Računovodske izkaze projekta
bo preverila notranja revizijska enota, ki je ločeno telo,
priključeno svetu javnega zavoda za zaposlovanje. Njena naloga je
preučiti proces notranjega nadzora in preverjanja v javnem zavodu za
zaposlovanje in predlagati izboljšave ter zagotavljati nasvete in podporo svetu
in generalnemu direktorju. Revizija projekta se bo redno izvajala.
Financiranje
30.                  
Na podlagi vloge Švedske je predlagani prispevek iz
ESPG za usklajeni sveženj prilagojenih storitev (vključno z izdatki za
izvajanje ESPG) 5 454 560 EUR, kar je 50 % skupnih
stroškov. Dodelitev sredstev, ki jo predlaga Komisija v okviru Sklada, temelji
na informacijah, ki jih je predložila Švedska.
31.                  
Ob upoštevanju največjega možnega zneska
finančnega prispevka iz ESPG v skladu s členom 10(1)
Uredbe (ES) št. 1927/2006 in možnosti za prerazporeditev odobrenih
sredstev Komisija predlaga uporabo sredstev ESPG v celotnem zgoraj navedenem
znesku, ki se dodeli v okviru razdelka 1a finančnega okvira.
32.                  
Po dodelitvi predlaganega zneska finančnega
prispevka bo v skladu s členom 12(6) Uredbe
(ES) št. 1927/2006 za dodelitve v zadnjih štirih mesecih leta ostalo
na voljo več kot 25 % največjega letnega zneska, namenjenega ESPG.
33.                  
Komisija s tem predlogom za uporabo sredstev ESPG
začenja poenostavljeni postopek tristranskih pogovorov v skladu s
točko 28 Medinstitucionalnega sporazuma z
dne 17. maja 2006, da bi se doseglo soglasje obeh vej
proračunskega organa glede potrebe po uporabi sredstev ESPG in glede
potrebnega zneska. Komisija poziva prvo od obeh vej proračunskega organa,
ki bo na ustrezni politični ravni dosegla soglasje o osnutku predloga za
uporabo sredstev, da o svojih namerah obvesti drugo vejo in Komisijo. V primeru
nestrinjanja ene od obeh vej proračunskega organa bo sklican uradni
tristranski sestanek.
34.                  
Komisija ločeno pripravi zahtevek za
prerazporeditev za vnos posebnih odobritev za prevzem obveznosti v
proračun za leto 2012 v skladu s točko 28
Medinstitucionalnega sporazuma z dne 17. maja 2006.
Vir odobritev plačil 
35.                  
Po sprejetju vlog za sredstva iz ESPG, ki jih
trenutno preučujeta obe veji proračunskega organa, bi razpoložljive
odobritve plačil za proračunsko postavko ESPG znašale
6 618 EUR. Za kritje dodatnega zneska, potrebnega za to vlogo, bi se
uporabila prerazporeditev v višini 5 447 942 EUR iz evropskega
mikrofinančnega instrumenta Progress.
36.                  
Potrebe po plačilih evropskega
mikrofinančnega instrumenta Progress do konca leta, ki temeljijo na
najnovejših ocenah Evropskega investicijskega sklada, ki je njegov organ
upravljanja, dovoljujejo prerazporeditev v višini 5 447 942 EUR
v proračunsko postavko ESPG.
Predlog
SKLEP EVROPSKEGA PARLAMENTA IN SVETA
o uporabi sredstev Evropskega sklada za
prilagoditev globalizaciji v skladu s točko 28 Medinstitucionalnega
sporazuma z dne 17. maja 2006 med Evropskim parlamentom, Svetom in
Komisijo o proračunski disciplini in dobrem finančnem poslovodenju
(vloga EGF/2012/005 SE/Saab, Švedska)
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije,
ob upoštevanju Medinstitucionalnega sporazuma
z dne 17. maja 2006 med Evropskim parlamentom, Svetom in Komisijo o
proračunski disciplini in dobrem finančnem poslovodenju[8], zlasti točke 28
Sporazuma,
ob upoštevanju Uredbe (ES) št. 1927/2006 Evropskega
parlamenta in Sveta z dne 20. decembra 2006 o ustanovitvi Evropskega
sklada za prilagoditev globalizaciji[9],
zlasti člena 12(3) Uredbe,
ob upoštevanju predloga Evropske komisije[10],
ob upoštevanju naslednjega:
(1)              
Evropski sklad za prilagoditev globalizaciji (ESPG)
je bil ustanovljen za zagotavljanje dodatne podpore presežnim delavcem,
odpuščenim zaradi velikih strukturnih sprememb v svetovnih trgovinskih
tokovih, ki so posledica globalizacije, ter za pomoč pri njihovi ponovni
vključitvi na trg dela.
(2)              
Medinstitucionalni sporazum z dne
17. maja 2006 omogoča uporabo sredstev ESPG do letne
zgornje meje 500 milijonov EUR.
(3)              
Švedska je 25. maja 2012 vložila vlogo za
uporabo sredstev ESPG v zvezi z odpuščanjem presežnih delavcev v podjetju
Saab Automobile SA, pri enem od njegovih hčerinskih podjetij in
16 njegovih dobaviteljih, do 20. avgusta 2012 pa jo je dopolnila
z dodatnimi informacijami. Ta vloga izpolnjuje zahteve za določitev
finančnih prispevkov iz člena 10 Uredbe (ES) št. 1927/2006.
Komisija zato predlaga uporabo zneska v višini 5 454 560 EUR.
(4)              
Zato bi bilo treba uporabiti sredstva ESPG, da se
zagotovi finančni prispevek za vlogo, ki jo je vložila Švedska –
SPREJELA NASLEDNJI SKLEP:
Člen 1
V okviru splošnega proračuna Evropske
unije za proračunsko leto 2012 se iz Evropskega sklada za
prilagoditev globalizaciji (ESPG) uporabi vsota 5 454 560 EUR v
odobritvah za prevzem obveznosti in odobritvah plačil.
Člen 2
Ta sklep se objavi v Uradnem listu Evropske
unije.
V Bruslju,
Za Evropski parlament                                  Za
Svet
Predsednik                                                     Predsednik
[1]               UL C 139,
14.6.2006, str. 1.
[2]               UL L 406, 30.12.2006, str. 1.
[3]               V skladu s tretjim odstavkom člena 3
Uredbe (ES) št. 1927/2006.
[4]               http://www.acea.be/images/uploads/files/20110921_Pocket_Guide_3rd_edition.pdf.
[5]               http://ec.europa.eu/enterprise/sectors/automotive/files/cars-21-final-report-2012_en.pdf.
[6]               http://www.acea.be/images/uploads/files/20120717_PRPC-FINAL-1206.pdf.
[7]               Redne posodobitve so na voljo na spletni strani:
http://ec.europa.eu/social/BlobServlet?docId=4558&langId=en.
[8]               UL C 139, 14.6.2006, str. 1.
[9]               UL L 406, 30.12.2006, str. 1.
[10]             UL C […], […], str. […].